CRC มาแล้ว BPP-AAV ถอยไป
วันนี้ 20/02/2020 ถือเป็นฤกษ์งามยามดีที่หุ้นซูเปอร์ไอพีโอ อย่าง บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ของ “กลุ่มเซ็นทรัล” จะเข้าเทรดในตลาดหลักทรัพย์ฯ...
19 ก.พ. 2563

สำนักข่าวรัชดา
วันนี้ 20/02/2020 ถือเป็นฤกษ์งามยามดีที่หุ้นซูเปอร์ไอพีโอ อย่าง บริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ของ “กลุ่มเซ็นทรัล” จะเข้าเทรดในตลาดหลักทรัพย์ฯ… 
ซึ่งทันทีที่เข้ามาปุ๊บ ด้วยมาร์เก็ตแคปราว 2.5 แสนล้านบาท เกิน 1% ของมาร์เก็ตแคปรวมทั้งตลาด จะทำให้ CRC เข้า SET50 ด้วยเกณฑ์ Fast track ไปโดยปริยาย…
สิ่งที่ตามมา จะทำให้มีหุ้นหนึ่งตัวหลุด SET50 และอีกหนึ่งตัวหลุด SET100 ทันทีเช่นกัน
ถ้าดูเบื้องต้นบริษัท บ้านปู เพาเวอร์ จำกัด (มหาชน) หรือ BPP สุ่มเสี่ยงที่จะหลุด SET50 มากสุด เนื่องจากรั้งอันดับท้ายตาราง SET50 ด้วยมาร์เก็ตแคป 46,375.53 ล้านบาท…
เมื่อ BPP ตกชั้นไปอยู่ใน SET100 ก็จะเบียดบริษัท เอเชีย เอวิเอชั่น จำกัด (มหาชน) หรือ AAV ซึ่งปัจจุบันมีมาร์เก็ตแคปราว 8,390.50 ล้านบาท หลุด SET100 ทันที..!
นี่เป็นส่วนหนึ่งจากอิทธิฤทธิ์ของหุ้นซูเปอร์ไอพีโอ CRC
ไม่นับรวมที่ก่อนหน้านี้ เกิดปรากฏการณ์รีบาลานซ์ การปรับพอร์ตของกองทุน..!
ส่งผลให้มีการเทขายหุ้นบางตัวที่มีลักษณะใกล้เคียงกันออกมา เพื่อเอาเงินไปซื้อ CRC เนื่องจากเป็นไฟต์บังคับให้กองทุนต้องมีไว้ติดพอร์ต…
CRC เป็นหุ้นค้าปลีกยักษ์ใหญ่ แบ่งธุรกิจหลักเป็น 3 กลุ่ม ได้แก่ 1) กลุ่มแฟชั่น เช่น ห้างสรรพสินค้าเซ็นทรัล, ห้างสรรพสินค้าโรบินสัน, โรบินสัน ไลฟ์สไตล์ เซ็นเตอร์, และรีนาเชนเต สัดส่วนรายได้ 33.35%
2) กลุ่มฮาร์ดไลน์ เช่น เพาเวอร์บาย, ไทวัสดุ สัดส่วนรายได้ 24.15%
และ 3) กลุ่มฟู้ด เช่น ท็อปส์, แฟมิลี่มาร์ท, เซ็นทรัล ฟู้ด ฮอลล์ และ บิ๊กซี/GO!  สัดส่วนรายได้ 41.87%
ปัจจุบันมีร้านค้าภายใต้แบรนด์ค้าปลีกชั้นนำในประเทศไทย 1,922 ร้านค้า ใน 51 จังหวัดทั่วประเทศ
และมีร้านค้าในประเทศเวียดนาม 133 ร้านค้า ใน 40 จังหวัด ส่วนที่ประเทศอิตาลี มีห้างสรรพสินค้าระดับไฮเอนด์ 9 สาขา
ขณะที่ 9 เดือนปี 2562 โชว์กำไรสุทธิ 4,652 ล้านบาท จากรายได้รวม 159,506 ล้านบาท จึงน่าจับตาว่า ไตรมาส 4/2562 จะทำผลงานออกมาดีแค่ไหน
แต่จุดที่น่าสนใจแอสเสททุกตัวที่ CRC มีอยู่มีรายได้ชัดเจนแล้ว สามารถจับต้องได้…
ไม่เหมือนกับหุ้นตัวอื่นที่ต้องรอการจับต้องในอนาคต เช่น บริษัท แอสเสท เวิรด์ คอร์ป จำกัด (มหาชน) หรือ AWC ของ “เสี่ยเจริญ สิริวัฒนภักดี” ที่ต้องรออีก 1–2 ปี ทำให้หลังหมดโปรโมชั่นกรีนชูออปชั่น ราคาหุ้นก็รูดหนัก จนทุกวันนี้ AWC ก็ยังไม่สามารถกลับมายืนเหนือจองไอพีโอได้
เกิดเป็นปรากฏการณ์รองเท้าแก้วขาดกระจุย…
ส่วนกรณี CRC ช่วง 1 เดือนจากนี้ โอกาสจะเห็นหุ้นราคาหลุดไอพีโอคงยาก เนื่องจากมีกรีนชูออปชั่นรองรับอยู่
(แหม๊…ขึ้นชื่อว่าหุ้นกลุ่มเซ็นทรัล ถ้าหลุดจองตั้งแต่วันแรก ก็เสียหน้าแย่นะสิ)
คงต้องวัดกันหลังวันที่ 20 มี.ค. 2563 ซึ่งหมดโปรโมชั่นกรีนชูออปชั่นไปแล้วนั่นแหละว่า ดีจริงสมราคาคุยหรือเปล่า..?
ภาวนาว่า CRC จะไม่ซ้ำรอยหุ้น AWC ที่ทำนักลงทุนหลายคนกระเป๋าฉีกกันมาแล้วหรอกนะ…
…อิ อิ อิ…